Rodil se je v družini uradnika Maksimilijana in gospodinje Marije Vodopivec rojene Šval. V rojstnem kraju je obiskoval ljudsko šolo, gimnazijo in slovensko moško učiteljišče. Maturiral je leta 1916 v Ljubljani, ko je že nosil avstrijsko uniformo. Po končani šoli za rezervne častnike se je boril na soški fronti in Romuniji, kjer je bil težko ranjen. Leta 1918 se je pridružil borcem za severno mejo generala Rudolfa Maistra. Po ustanovitvi nove države je postal s činom podporočnika aktiven častnik jugoslovanske vojske. Služboval je v mnogih garnizijah. Med 2. svetovno vojno je bil partizan v Beli krajini in dosegel čin polkovnika.